Predkladacia správa

Vláda SR dňa 11. júna 2003 uznesením č. 458/2003 schválila materiál „Východiská úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov“. Účelom materiálu bolo poskytnúť ucelený obraz o realizovaní najdôležitejších krokov v súvislosti s úspešným zvládnutím integrácie SR do EÚ s dôrazom na prípravu Slovenskej republiky na čerpanie finančných prostriedkov z predvstupových fondov, štrukturálnych fondov a Kohézneho fondu.

Predkladaný materiál „Správa o pripravenosti SR na čerpanie predvstupových nástrojov, Kohézneho fondu a štrukturálnych fondov k 31. augustu 2003“ bol vypracovaný na základe bodu B.6. uznesenia vlády SR č. 458/2003, na základe ktorých sa majú v mesačných intervaloch vypracovávať správy o pripravenosti Slovenskej republiky na efektívne čerpanie prostriedkov zo všetkých fondov Európskej únie.

Materiál predkladá podpredseda vlády SR pre európsku integráciu, ľudské práva a menšiny, podpredseda vlády SR a minister financií a minister výstavby a regionálneho rozvoja SR.      

Štruktúra materiálu:
A.	Situácia v oblasti čerpania predvstupových fondov
PHARE
ISPA
SAPARD
Aktuálny stav implementácie EDIS PHARE
Aktuálny stav implementácie EDIS ISPA
Riziká čerpania predvstupových fondov v roku 2004
B. 	Situácia v oblasti prípravy na čerpanie štrukturálnych fondov a Kohézneho fondu
I. Stav administratívnych kapacít
II. Koncepcia financovania projektov podporovaných zo štrukturálnych operácií
III. Príprava programových doplnkov – finančné tabuľky a schémy štátnej pomoci
IV. Stav prípravy kritérií na predkladanie projektov
V. Stav prípravy zásobníkov projektov
VI. Stav vypracovania manuálov
VII. Aktuálny stav budovania IT monitorovacieho systému
VIII. Finančná kontrola a vnútorný audit
IX. Realizácia komunikačného akčného plánu RO CSF
X. Riziká čerpania štrukturálnych fondov a Kohézneho fondu v roku 2004
C.	Vyhodnotenie plnenia úloh z uznesení vlády SR č. 458/2003 a 684/2003

Prílohy

V návrhu uznesenia sa bodom C.1. ruší úloha B.2. z uznesenia vlády SR č. 423/2003 - zabezpečiť vypracovanie manuálov procedúr na úrovni riadenia štrukturálnych fondov (RO, SO/RO, PO, SO/PO) a Kohézneho fondu - a nahrádza sa novými úlohami uloženými v bodoch B.3., B.4 a B.5. Keďže nosná časť manuálov je podobná, v bode B.1. sa navrhuje vytvoriť ad hoc pracovné skupiny pre prípravu jednotlivých manuálov a skrátiť termíny tak, aby tieto neboli prekážkou pre plynulé zabezpečenie čerpania prostriedkov zo štrukturálnych fondov v roku 2004.  

Dňa 3. septembra 2003 vláda SR svojím uznesením č. 835/2003 schválila prehodnotenie rozdelenia štrukturálnych fondov EÚ na jednotlivé operačné programy ako samostatný materiál predložený ministrom výstavby a regionálneho rozvoja SR. Rozdelenie finančných prostriedkov zo štrukturálnych fondov (vrátane iniciatív ES) sa mení v pomere 54,95% Európsky fond regionálneho rozvoja, 29,63% Európsky sociálny fond, 15,41% usmerňovacia sekcia Európskeho poľnohospodárskeho záručného a usmerňovacieho fondu a Finančný nástroj na usmerňovanie rybolovu. 

Na základe záverov Rady vlády SR pre regionálnu politiky zo dňa 2. septembra 2003 bolo dňa 3. septembra 2003 uskutočnené konferenčné prerokovanie materiálu za účasti rezortov MF SR, MŽP SR, MPSVR SR a MŠ SR. Pripomienky rezortov boli zapracované do materiálu.

Materiál sa predkladá na rokovanie vlády SR bez rozporov.

Predkladaný materiál nemá dopad na štátny rozpočet, zamestnanosť ani životné prostredie.